సిద్ధార్థ్ మల్హోత్రా
సిద్దార్ధ్ మల్హోత్రా (జననం 16 జనవరి 1985) ప్రముఖ బాలీవుడ్ నటుడు, మాజీ మోడల్. తన 18వ ఏటన మోడల్ గా కెరీర్ ప్రారంభించారు. ఆ తరువాత 2010లో మై నేమ్ ఈజ్ ఖాన్ సినిమాకు దర్శకుడు కరణ్ జోహార్ వద్ద సహాయ దర్శకునిగా బాలీవుడ్ లోకి అడుగుపెట్టారు. కరణ్ దర్శకత్వంల్) స్టూడెంట్ ఆఫ్ ది ఇయర్ (2012) సినిమాతో హీరోగా తెరంగేట్రం చేశారు సిద్ధార్ధ్. ఈ సినిమాకు ఫిలింఫేర్ ఉత్తమ మేల్ డెబ్యూ పురస్కారం అందుకున్నారు.
2014లో హసేతో ఫసే, ఏక్ విలన్, 2016లో కపూర్ & సన్స్ సినిమాల్లో నటించారు సిద్దార్ధ్. ఏక్ విలన్, కపూర్ & సన్స్ సినిమాలు ప్రపంచవ్యాప్తంగా దాదాపు 1 బిలియన్ వసూళ్ళు సాధించాయి.
పంజాబీ హిందూ కుటుంబంలో 16 జనవరి 1985న ఢిల్లీలో  జన్మించారు సిద్దార్ధ్. తండ్రి సునిల్ మర్చెంట్ నేవీ లో కెప్టెన్ గా  పని చేశారు. తల్లి రీమా మల్హోత్రా గృహిణి. ఢిల్లీలోని డాన్ బొస్కో స్కూల్, బిర్లా విద్యా నికేతన్, షాహిద్ భగత్ సింగ్ కళాశాలలోనూ చదువుకున్నారు ఆయన. తన 18వ ఏట మోడలింగ్ మొదలు పెట్టారు. మోడలింగ్ వృత్తిలో ఆయన విజయవంతంగానే ఉన్నా, 4 ఏళ్ళ తరువాత తాను అసంతృప్తిగా ఉన్నానంటూ ఆ వృత్తిని వదిలేశారు సిద్ధార్ధ్. నటునిగా మారాలని అనుభవ్ సిన్హా దర్శకత్వం వహిస్తున్న ఓ సినిమాకు ఆడిషన్స్ కు వెళ్ళారు ఆయన. ఆయన్ను ఎంపిక చేసినప్పటికీ, సినిమా మొదలవ్వలేదు. ఆ తరువాత మై నేమ్ ఈజ్ ఖాన్ సినిమాకు దర్శకుడు కరణ్ జోహార్ వద్ద సహాయ దర్శకునిగా చేరారు సిద్ధార్ధ్.
2012లో కరణ్ దర్శకత్వంలో స్టుడెంట్ ఆఫ్ ది ఇయర్ సినిమాతో నటునిగా తెరంగేట్రం చేశారు. ఈ సినిమాలో వరుణ్ ధావన్, ఆలియా  భట్ లతో కలసి నటించారాయన. ఈ సినిమాలోని సిద్ధార్ధ్ నటనకు విమర్శకుల నుంచి ప్రశంసలు లభించాయి. ఈ సినిమా కమర్షియల్ గా కూడా మంచి విజయం సాధించింది. 700 మిలియన్ వసూళ్ళు సాధించింది.
ఆ తరువాత 2014లో పరిణీతి చోప్రా, అదా శర్మ హీరోయిన్లుగా హసీ తో  ఫసీ సినిమాలో నటించారు సిద్ధార్ధ్. ఈ సినిమాలో పరిణీతి,  సిద్దార్ధ్ ల కెమిస్ట్రీ బాగా కుదిరిందని విమర్శకులు మెచ్చుకున్నారు.  ఎన్డీటీవీ కి చెందిన విమర్శకుడు సైబల్ చటర్జీ, సిద్దార్ధ్ నటనను  తొలినాళ్ళ అమితాబ్ బచ్చన్ నటనతో పోల్చి ప్రశంసించారు. సినిమా మంచి హిట్ అయింది. ప్రపంచవ్యాప్తంగా 620 మిలియన్ వసూళ్ళు సాధించింది.
2014లో మోహిత్ సూరి దర్శకత్వం వహించిన ఏక్ విలన్ సినిమాలో సీరియల్ హంతకునిగా నటించారు సిద్దార్ధ్. ప్రముఖ పత్రికల విమర్శకులు అయన నటనకు ప్రశంసలు కురిపించారు. కొరియన్ సినిమా నుంచి కథను తీసుకున్నారని వచ్చిన ఆరోపణలను దర్శకుడు మోహిత్ తోసిపుచ్చారు. ఒక్క భారత్ లోనే 1 బిలియన్ వసూళ్ళు రాబట్టింది ఈ సినిమా. ఈ సినిమా విజయం ఆయన కెరీర్ లోనే అతిపెద్ద మలుపుగా నిలిచింది. ఈ తరం బాలీవుడ్ నటుల్లో అత్యంత విజయవంతమైన హీరోగా సిద్దార్ధ్ ను నిలబెట్టిన సినిమా ఇది.
2015లో హాలీవుడ్ సినిమావారియర్ (2011)కు రీమేక్ అయిన బ్రదర్స్ సినిమాలో నటించారు సిద్దార్ధ్. కరణ్ మల్హోత్రా దర్శకత్వంలోఅక్షయ్ కుమార్తో కలసి ఈ సినిమాలో కనిపించారాయన. ఈ సినిమా ఫ్లాప్ అయింది. కానీ ఆ తరువాత ఆయన నటించిన కపూర్ & సన్స్ కమర్షియల్ గా హిట్ కావడమే కాక, విమర్శకుల ప్రశంసలు కూడా పొందింది. ది హిందూ పత్రికకు చెందిన విమర్శకులు నమ్రతా జోషి సినిమాలో సిద్దార్ధ్ నటనను బాగా ప్రశంసించారు.
2016 నిత్యా మెహ్రా దర్శకత్వంలో కత్రినా కైఫ్ తో కలసి బార్ బార్ దేఖో సినిమా పూర్తిచేశారు. ప్రస్తుతం జాక్వెలైన్ ఫెర్నాండేజ్ తో కలిసి ఒక  యాక్షన్ కామెడీ సినిమాలో నటిస్తున్నారు. రాజ్ నిడిమోరు, కృష్ణ.డి.కెలు దర్శకత్వం వహిస్తున్నారు. మోహిత్ సూరి దర్శకత్వంలో ఆలియా భట్ తో కలసి ఆషికీ-3లో నటించడానికి ఒప్పుకున్నారు. ఐట్టెఫక్ (1969) సినిమా రీమేక్ లో కూడా నటించనున్నారు సిద్దార్ధ్.
సినిమాల్లో నటించడమే కాక, చాలా బ్రాండ్లకు, ఉత్పత్తులకు అంబాసిడర్ గా ఉంటున్నారు సిద్దార్ధ్. కోకో-కోలా, కొర్నెటో అమెరికన్ స్వాన్ వంటి అంతర్జాతీయ ఉత్పత్తుల ఎడ్వర్టైజ్మెంట్లలో కనిపిస్తారు ఆయన. 2013లో ఉత్తరాఖండ్ వరద బాధితుల సహాయార్ధం చేసిన కార్యక్రమంలో వరుణ్ ధావన్, ఆలియా భట్, ఆదిత్య రాయ్ కపూర్,  శ్రద్ధ కపూర్, హుమా కురేషిలతో కలసి పాల్గొన్నారు సిద్దార్ధ్. పెటా సంస్థతో కలసి కుక్కల రక్షణ గురించి అవగాహన కార్యక్రమాలు కూడా చేశారాయన.